हंसी तो फंसी नाम इस फिल्म को सूट नहीं करता। थोड़ा वल्गर या नकारात्मक सा लगता है, लेकिन फिल्म का मिजाज ऐसा नहीं है। दरअसल 'हंसी तो फंसी' एक बेहद हल्की-फुल्की रोमांटिक-कॉमेडी मूवी है जो ज्यादातर समय दर्शकों का मनोरंजन करने में कामयाब रहती है। फिल्म की कॉमेडी दर्शकों को गुदगुदाती है, लीड पेयर के रोमांस को आप महसूस करते हैं और इमोशन्स दिल को छूते है। फिल्म के किरदार इतने बढ़िया तरीके से लिखे गए हैं कि सिनेमाघर से निकलने के बाद भी याद रहते हैं। खासतौर पर परिणीति चोपड़ा का किरदार लंबे समय तक याद रहेगा। वैसे भी बॉलीवुड में महिला किरदारों को इतने प्रमुखता से नहीं लिखा जाता है, जैसा कि इस फिल्म में लिखा गया है।

फिल्म का हीरो निखिल (सिद्धार्थ मल्होत्रा) एक शादी में शामिल होने जाता है, तभी उसी घर से एक लड़की मीता (परिणीति चोपड़ा) उसे भागते हुए दिखाई देती है। निखिल भागने में उसकी मदद करता है। शादी में निखिल करिश्मा (अदा शर्मा) को दिल दे बैठता है। इसके बाद कहानी सात साल आगे बढ़ जाती है।

निखिल और करिश्मा की शादी होने वाली है। सारे मेहमान आ जाते हैं। ऐसे में करिश्मा एक बिन बुलाए मेहमान मीता को रुकवाने का जिम्मा निखिल को देती है। दरअसल मीता और करिश्मा बहनें हैं, लेकिन मीता की हरकतों से उसे कोई पसंद नहीं करता है और वह सात वर्ष पूर्व घर छोड़ कर भाग जाती है। मीता को निखिल अपने घर ले आता है।

मीता के साथ सात दिनों में निखिल के प्यार के प्रति विचार बदल जाते हैं और वह करिश्मा के साथ सात वर्षों के रिश्ते के बारे में पु‍नर्विचार करता है। दरअसल करिश्मा के प्रति उसका आकर्षण था जो वह दिल दे बैठा, लेकिन इन सात वर्षों में वह सिर्फ करिश्मा को खुश करने की कोशिश करता रहा। जबकि मीता के साथ उसका दिमागी तालमेल बैठता है और उसे समझ आता है कि प्यार में बाहरी आकर्षण से ज्यादा महत्वूपर्ण है मेंटल लेवल का समान होना।

हंसी तो फंसी' को हर्षवर्धन कुलकर्णी ने लिखा है और विज्ञापन फिल्म बनाने वाले विनिल मैथ्यू ने पहली बार कोई फिल्म निर्देशित की है। 'हंसी तो फंसी' में कई ऐसी चीजें हैं जो पहले भी आप कई हिंदी फिल्मों में देख चुके हैं, जैसे शादी की पृष्ठभूमि में कहानी का सेट होना, दोनों तरफ के बड़े परिवार, लड़का-लड़की का बहुत देर बाद यह अनुभव करना कि उन्हें प्यार हो गया है, लेकिन इसके बावजूद आप किरदारों के कारण फिल्म में ताजगी को महसूस करते हैं।

कहानी न तो बहुत लंबी है और न ही इसमें बहुत ज्यादा उतार-चढ़ाव है। ऐसे में स्क्रीनप्ले इतना दमदार होना चाहिए कि दर्शकों को बांध कर रख सके। बिना कहानी के परदे पर हो रहे घटनाक्रमों में दर्शकों की रूचि बनी रहे। इसके लिए स्क्रीनप्ले के साथ-साथ निर्देशक को भी बहुत मेहनत करना होती है और 'हंसी तो फंसी' इस मामले में कामयाब है।

फिल्म की शुरुआत में ही मीता और निखिल का बाल रूप दिखाकर निर्देशक ने दर्शकों के मन में यह बात स्थापित कर दी कि दोनों कितने खुराफाती हैं। निखिल हर चीज को बेहद हल्के से लेता है, लेकिन इसका ये मतलब नहीं है कि वह गंभीर नहीं है। लेकिन यह बात करिश्मा नहीं समझती और उस पर हमेशा दबाव डालती रहती है।

मीता का किरदार बहुत ही दिलचस्प है। वह बहुत ब्रिलियंट है। केमिकल इंजीनियर है। उसकी होशियारी को उसका व्यावसायिक सोच रखने वाला परिवार समझ नहीं पाता है, इसलिए वह चीन भाग जाती है और सात वर्ष बाद भारत लौटी है क्योंकि उसे पैसों की जरूरत है। यह पैसे वह अपने घर से चुराना चाहती है।

फिल्म के पहले हाफ में परिणीति का यह किरदार खूब मनोरंजन करता है। एंटी डिप्रेशन टेबलेट लेने के बाद मीता का एक अलग ही वर्जन बाहर आता है और वह अजीब हरकतें करती हैं। उसकी इन हरकतों की कमी फिल्म के सेकंड हाफ में महसूस होती हैं। मीता के प्रति सब कठोर रहते हैं, लेकिन उसके अंदर छिपी एक प्यारी-सी मासूम लड़की को निखिल खोज लेता है और यही बात दोनों को करीब ले आती है।

निखिल और मीता का एक-दूसरे जानना बहुत ही खूबी से दिखाया गया है। दोनों के बीच कई ऐसे सीन हैं जिससे वे एक-दूसरे के करीब आते हैं। जैसे- मीता को निखिल का कमरे में बंद कर देना और बहुत देर बाद रूम का दरवाजा खोलकर यह जानना कि मीता प्रेशर बर्दाश्त नहीं कर पाई और उसने साड़ी गीली कर दी। मीता का सीधे-सीधे निखिल को यह बोलना कि वह उसकी बहन (करिश्मा) को छोड़ उससे शादी कर ले क्योंकि वह उसके लायक है।

फिल्म में कई सिचुएशनल कॉमेडी के दृश्य भी हैं, जो खूब हंसाते हैं। रिटायर्ड पुलिस ऑफिसर शरत सक्सेना का मीता पर शक करना कि उसने हार चुराया है और बाद में मीता का उनका ही बेग खुलवाना। मीता को अपने पिता से मिलवाने के लिए निखिल का आधी रात को उसके घर जाना और मीता के पिता को जगा कर बाहर लाना, इस दृश्य में हास्य और इमोशन एक साथ आप महसूस कर सकते हैं।

जहां तक कमियों का सवाल है तो मीता का चीन वाला हिस्सा कमजोर है। उसे ठीक से प्रस्तुत नहीं किया गया है। चीन और चोरी वाले प्रसंगों में फिल्म कमजोर भी पड़ती है। क्लाइमेक्स वैसा ही है जैसा हम कई फिल्मों में देख चुके हैं, जबकि उम्मीद थी कि कुछ अलग तरीके से बात क्लाइमैक्स तक पहुंचेगी। करिश्मा के किरदार को ठीक से पेश नहीं किया है, लेकिन इन कमियों का फिल्म पर उतना असर नहीं पड़ता।

फिल्म के संवादों में जबरदस्त हास्य है और कई संवादों को समझने में दिमाग की जरूरत लगती है।

फिल्म का अभिनय पक्ष बहुत मजबूत है। पूरी फिल्म परिणीति के इर्दगिर्द घूमती है और उन्होंने अपने शानदार अभिनय से दिखा दिया है कि क्यों उन्हें वर्तमान पीढ़ी की सबसे प्रतिभाशाली अभिनेत्रियों में से एक माना जाता है। मीता का किरदार उन्होंने इस कदर जिया है कि कही लगता नहीं है कि वे अभिनय कर रही हैं। कई दृश्यों में उनका अभिनय देखने लायक है।

एक फिल्म पुराने सिद्धार्थ मल्होत्रा ने अभिनय के मामले में काफी तरक्की की है। परिणीति चोपड़ा जैसी दमदार अभिनेत्री के सामने न केवल टिके रहे बल्कि बराबरी से मुकाबला भी किया। एक कन्फ्यूज और सबको खुश रखने वाले किरदार को उन्होंने अच्छे से निभाया। करिश्मा के रूप में अदा शर्मा का अभिनय भी बेहतरीन है।

आमतौर पर मनोज जोशी लाउड हो जाते हैं, लेकिन यहां मीता के रोल में उन्होंने अपने आप पर काबू रखा। उस सीन में उनका अभिनय देखने लायक है जिसमें मीता को उसके घर वाले डांट रहे हैं और वे आकर मीता को गले लगा लेते हैं। निखिल के पिता और रिटायर्ड पुलिस ऑफिसर के रूप में शरत सक्सेना ने दर्शकों को खूब हंसाया है।

कुल मिलाकर हंसी तो फंसी ताजगी से भरी एक रोमांटिक फिल्म है, जिसमें ढेर सारी हंसी और इमोशन्स भी हैं। वेलेंटाइन डे निकट है और इस प्यार से भरे माहौल में यह फिल्म देखी जा सकती है।

बैनर :
धर्मा प्रोडक्शन्स, फैंटम प्रोडक्शन्स

निर्माता :
करण जौहर, विकास बहल, विक्रमादित्य मोटवाने, अनुराग कश्यप

निर्देशक :
विनिल मैथ्यु

संगीत :
विशाल-शेखर

कलाकार :
सिद्धार्थ मल्होत्रा, परिणीति चोपड़ा, अदा शर्मा, शरत सक्सेना, मनोज जोशी, नीता कुलकर्णी, समीर खख्खर

सेंसर सर्टिफिकेट : यूए * 2 घंटे 21 मिनट 19 सेकंड